Matrikulant ‘vlieg deur lug’ toe bakkie bromponie trefLarochell Maidment (17) is beseer toe sy van haar bromponie afgery is. (Foto:Verskaf) ŉ Matrikulant van Hoërskool Warmbad in Limpopo moes Woensdag haar lewenswetenskappe-rekordeksamen in pyn en ŉ rolstoel aflê, nadat sy Maandagoggend van haar bromponie afgery is. Larochell Maidment (17) kan in dié stadium glad nie loop nie, aangesien sy ŉ haarlynfraktuur aan haar heup opgedoen het. Sy is glo ook erg getraumatiseerd en skrik saans huilend wakker. Volgens haar pa, Maurice, was Larochell omstreeks 07:20 op pad skool toe om haar lewensoriëntering-rekordeksamen te skryf, toe ŉ bakkie versuim het om by ŉ stopteken stil te hou en sy kind se rooi bromponie getref het. Die voorval het by ŉ oorgang op die hoek van Robertsonweg en Gilfillanstraat plaasgevind. “My kind is sowat drie meter ver geslinger,” sê Maidment. Die bestuurder het glo ná die voorval uit sy voertuig gespring en Larochell “hardhandig uit die pad geruk” en gesê hy “wil nie moeilikheid hê nie”. Byron de Beer, ŉ ooggetuie, sê hy het ŉ entjie verby die stopteken langs die pad gestaan om ŉ oproep te neem toe hy “bande hoor fluit”. “Ek het in my truspieëltjie gesien hoe die kind deur die lug vlieg.” Larochell Maidment (17) is sowat drie meter ver geslinger. Die bestuurder van die bakkie het haar glo hardhandig uit die pad gesleep. (Foto: Verskaf) De Beer het ook gesien hoe die man die meisie glo na die kant van die pad probeer sleep aangesien sy ná die trefslag in die middel van die pad beland het. “Dit is ŉ baie vreemde ding om te doen. Sover my wete strek, mag jy nie aan iemand raak wat in ŉ ongeluk beseer is nie.” Volgens De Beer het twee ander mense in die omtrek hulle ook vinnig na die toneel gehaas. Hy meen die bestuurder van die bakkie het beslis nie stilgehou nie en dat die skuurmerke op die pad daarvan getuig. Die bromponie is glo ook ŉ ent verder gesleep. Maidment sê hy was kort ná die voorval op die toneel waar hy sy beseerde kind langs die pad aangetref het. “Dit was verskriklik om haar so te hoor gil en in pyn te sien. Ons kon boonop niks doen om haar te help totdat die ambulans opgedaag het nie.” Maidment sê die polisie was in dié stadium ook op die toneel, maar het weinig aandag aan die bestuurder van die voertuig gegee. “Hulle het sy nommer gevat en hom laat gaan.” Die motoris het glo versuim om by ŉ stopteken stil te hou. (Foto: Verskaf) Intussen het Maidment nog niks van die polisie gehoor nie. “Die polisie het gesê hulle sal Larochell se verklaring in die Warmbad-hospitaal gaan afneem, maar het nooit opgedaag nie. Hoewel hulle my nommer geneem het, het hulle nog glad nie met my kontak gemaak nie. Ons het dus nog nie eens ŉ saaknommer nie.” Hy sê voorts dat die gemeenskap lankal vir meer spoedhobbels in dié omgewing vra, aangesien daar gereeld ongelukke hier gebeur. Boonop versuim motoriste glo gereeld om by dié betrokke stopteken stil te hou. Van die Warmbad-hospitaal het Maidment en sy vrou, Sonja, hul dogter na die private Phodoclinic vir x-strale geneem. Larochell sterk tans by die huis aan, maar is volgens Maidment erg getraumatiseerd en verduur baie pyn. “Sy skrik in die aande huilend wakker.” Maidment sê hy is intussen druk besig om reëlings te probeer tref sodat Larochell haar eksamenvraestel wat sy misgeloop het, kan skryf. Sy sal die res van haar eksamenvraestelle waarskynlik in ŉ rolstoel aflê. “Haar gewrig is erg geswel en baie seer en dus kan sy nie eens met krukke loop nie.” Maidment sê Larochell is ook hartseer oor haar bromponie, waarvoor die gesin lank gespaar het. “Dit sal glad nie herstel kan word nie.” Die polisie het nog nie op Maroela Media se navraag in verband met die voorval gereageer nie.